BEGRUNDELSE

1. BAGGRUNDEN FOR FORSLAGET

Den Internationale Juteundersøgelsesgruppe blev oprettet inden for rammerne af De Forenede Nationers Konference for Handel og Udvikling (UNCTAD) og trådte i kraft i 2002. Overenskomsten om oprettelse af juteundersøgelsesgruppen blev accepteret af Den Europæiske Union ved Rådets afgørelse 2002/321/EF[1] af 15. april 2002. Juteundersøgelsesgruppen er et mellemstatsligt organ, der er oprettet med henblik på at fungere som internationalt råvareudvalg for jute, kenaf og lignende fibre. Den har mandat til at fremme en bæredygtig udvikling af den globale jutesektor med omfattende inddragelse af den private sektor og med fokus på udvikling af nye anvendelsesformer, afsætning og fattigdomsbekæmpelse.

Da juteundersøgelsesgruppens kommissorium inden for rammerne af den nuværende overenskomst udløber i april 2014, har en forlængelse af aftalen gennem forhandling af et nyt kommissorium været drøftet på juteundersøgelsesgruppens udvalgsmøder i 2011 og 2012. Spørgsmålet vil igen blive drøftet på det kommende juteundersøgelsesgruppens rådsmøde, der afholdes i november 2012, og ved samme lejlighed planlægges det at tage en formel beslutning om, hvorvidt der skal indledes forhandlinger i UNCTAD-regi.

Kommissionen finder, at juteundersøgelsesgruppen i sin nuværende og sandsynlige fremtidige form ikke medfører nogen væsentlig merværdi for EU. Hvad angår handel, begrænser EU's import af jute- og kenafprodukter sig til en omtrentlig værdi af 80 mio. EUR om året. Desuden leverer juteundersøgelsesgruppen ikke markedsanalyser eller handelsstatistikker, da organisationen alene anvender oplysninger, der leveres af De Forenede Nationers Fødevare- og Landbrugsorganisations (FAO) Mellemstatslige Gruppe vedrørende Jute. Den private sektor er repræsenteret i juteundersøgelsesgruppen ved ca. 150 virksomheder, hvoraf kun tre er fra EU.

På det udviklingspolitiske område har juteundersøgelsesgruppen mandat til at bekæmpe fattigdom og er som sådan i overensstemmelse med EU's udviklingsmål. En uafhængig evaluering fra 2010 viste imidlertid, at de 15 udviklingsprojekter, som juteundersøgelsesgruppen har igangsat gennem de seneste ti år, har haft en begrænset fattigdomsbekæmpende effekt. I lyset heraf finder Kommissionen, at EU bedre kan tage hånd om fattigdomsbekæmpelse gennem sine bilaterale programmer (dvs. i Bangladesh og Indien, der står for 96 % af juteproduktionen) end ved at støtte juteundersøgelsesgruppens arbejde.

Juteundersøgelsesgruppens største problem er dets lave grad af repræsentativitet. Efter Schweiz' udtræden i 2010 tæller juteundersøgelsesgruppens medlemmer kun Indien, Bangladesh, EU og dets 27 medlemsstater. Marokko, som havde udvist interesse i at tilslutte sig juteundersøgelsesgruppen, har udskudt sin tilslutning efter det nylige valg af ny regering. Andre vigtige importlande som USA, Canada og Tyrkiet er ikke medlemmer af juteundersøgelsesgruppen. Således kan juteundersøgelsesgruppen snarere betragtes som en regional end som en international organisation.

I lyset af ovenstående anbefaler Kommissionen ikke at indlede forhandlinger om forlængelse af juteundersøgelsesgruppens kommissorium.

For fortsat at støtte jutesektoren anbefaler Kommissionen, at fokus rettes mod den eksisterende Mellemstatslige Gruppe vedrørende Jute, Kenaf og Lignende Fibre, der ledes af FAO, med henblik på at omdanne denne gruppe til et internationalt råvareudvalg. De væsentligste årsager hertil er følgende:

· I meddelelsen "Landbrugsråvarer: afhængighed og fattigdom - Forslag til en EU-handlingsplan"[2] anlægger Kommissionen den betragtning, at værdikædetilgangen er central for at sikre, at mindre landbrugere deltager og får forbedret deres indtægt. FAO's råvare- og handelsafdeling har siden 2005 udviklet omfattende ekspertise, hvad angår værdikædetilgangen, og har allerede anvendt den på andre råvarer såsom hårdfibre.

· Da FAO allerede er ansvarlig for den mellemstatslige gruppe vedrørende hårdfibre[3], vil den let kunne udnytte sammenfald og synergier mellem jute og hårdfibre.

· Hvis juteundersøgelsesgruppen afvikles, kunne den Mellemstatslige Gruppe vedrørende Jute, Kenaf og Lignende Fibre fungere som et internationalt råvareudvalg. Med denne status vil den få til opgave at igangsætte og overvåge projekter og vil kunne tilvejebringe betydelige ressourcer fra Den Fælles Råvarefond, men også fra FAO-medlemmer og andre bidragsydere.

· For så vidt angår deltagelse, er mellemstatslige grupper åbne for alle medlemsstater i FN, og der kræves ikke en langvarig ratificeringsproces for at deltage. Desuden er det blevet påvist, at det har en resultatforbedrende effekt og øger udviklingslandenes deltagelse at lade udviklingsprojekter udføre af en mellemstatslig gruppe.

· Det er FAO's væsentligste mål at bekæmpe fattigdom og forbedre fødevaresikkerheden. I betragtning af organisationens omfattende erfaring med at rådgive regeringer og analysere/udforme politikker samt dens praktiske erfaring, navnlig hvad angår små bedrifter og iværksættere, synes FAO at være veludrustet med hensyn til at lede strategier til fattigdomsbekæmpelse og sikre, at der tages hensyn til fattige lokalsamfunds problemer i de nationale politikker. EU vil i kraft af sit medlemskab af FAO stå godt placeret med hensyn til at sikre, at der tages hensyn til EU's mål.

2. Gældende bestemmelser på det område, som forslaget vedrører

Fællesskabet har accepteret overenskomsten om fastlæggelse af kommissoriet for Den Internationale Juteundersøgelsesgruppe den 15. april 2002 på baggrund af Rådets afgørelse 2002/312/EF.

3. høring af interesserede parter og konsekvensanalyse

Ved mødet i Rådets arbejdsgruppe vedrørende råvarer den 14. juni 2012 udtrykte medlemsstaterne støtte til ikke at indlede forhandlinger om fornyelse af juteundersøgelsesgruppens kommissorium.

4. Forslagets retlige aspekter

· Retsgrundlag

Artikel 207, stk. 3 og 4, og artikel 218, stk. 9, i traktaten om Den Europæiske Unions funktionsmåde.

· Nærhedsprincippet

Forslaget hører under EU's enekompetence.

· Proportionalitetsprincippet

Ikke relevant.

· Reguleringsmiddel/reguleringsform

Foreslået reguleringsmiddel: rådsafgørelse.

5. Budgetmæssige konsekvenser

Det årlige bidrag til juteundersøgelsesgruppens administrative budget beløber sig til 310 000 EUR (i juli 2012). Det vil ikke have nogen finansielle konsekvenser at rette EU's støtte mod FAO og Den Mellemstatslige Gruppe vedrørende Jute, Kenaf og Lignende Fibre, da dennes udgifter dækkes over FAO's ordinære budget. Faktisk vil EU spare 310 000 EUR.

KONKLUSION

I lyset af ovenstående foreslår Kommissionen, at Rådet fastlægger følgende holdning på Den Europæiske Unions vegne og følgelig bemyndiger Kommissionen til at modsætte sig, at der indledes forhandlinger om forlængelse af juteundersøgelsesgruppens kommissorium.

2012/0277 (NLE)

Forslag til

RÅDETS AFGØRELSE

om den holdning, som Den Europæiske Union skal indtage i Den Internationale Juteundersøgelsesgruppe med hensyn til forhandlingerne om et nyt kommissorium for perioden efter 2014

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 207, stk. 3 og 4, sammenholdt med artikel 218, stk. 9,

under henvisning til forslag fra Europa-Kommissionen, og

ud fra følgende betragtninger:

(1) Overenskomsten om fastlæggelse af kommissoriet for Den Internationale Juteundersøgelsesgruppe af 2001 blev accepteret på vegne af Det Europæiske Fællesskab den 15. april 2002 ved Rådets afgørelse 2002/312/EF[4].

(2) Det nuværende kommissorium udløber den 30. april 2014, og det vil blive drøftet, om det skal forlænges ved den 15. samling af Den Internationale Juteundersøgelsesgruppes rådsmøde i november 2012.

(3) Det er ikke i Den Europæiske Unions interesse at forlænge ovennævnte overenskomst.

VEDTAGET DENNE AFGØRELSE —

Artikel 1

Den Europæiske Unions holdning er, at den stemmer imod, at der indledes forhandlinger om fornyelse af kommissoriet for perioden efter 2014.

Artikel 2

Kommissionen bemyndiges til at give udtryk for denne holdning under Den Internationale Juteundersøgelsesgruppes møder.

Artikel 3

Denne afgørelse træder i kraft på dagen for vedtagelsen.

Udfærdiget i Bruxelles, den .

På Rådets vegne

Formand

[1] EFT L 112 af 27.4.2002, s. 34.

[2] KOM(2004) 89.

[3] Den mellemstatslige gruppe vedrørende hårdfibre har status som internationalt råvareudvalg, da der ikke findes nogen international organisation, som beskæftiger sig med denne råvare.

[4] EFT L 112 af 27.4.2002, s. 34.